ང་ཚོ་སྡོད་པའི་མེ་འཁོར་རྨ་ནུབ་ཁྱམས་རིང་བརྒྱུད་དེ་ཡུན་རིང་བསྐྱོད་མཐར་གནའ་བོའི་བོད་མི་རྣམས་ཀྱིསཀྭ་ཆུཞེས་འབོད་པའི་བཀྭའ་ཀྲིག་གྲོང་ཁྱེར་དུ་འབྱོར་བ་དང་།རིམ་གྱིས་ཇེ་དལ་དུ་སོང་ནས་འབབ་ཚིགས་ཤིག་ཏུ་ག་ལེར་བསྡད་ཅིང་།འགྲུལ་བ་མང་བོ་ཞིག་གཅིག་རྗེས་གཉིས་མཐུད་དུ་སར་བབས་པས།ང་ཚོའི་འཁོར་སྒམ་སྔར་ལས་ཇེ་ཡངས་སུ་སོང་།བཀྭའ་ཀྲིག་གྲོང་ཁྱེར་དེ་དེ་འདྲའི་ཆེ་རྒྱུ་མེད་ཅིང་ཐང་ཆེན་ཞིག་གི་དཀྱིལ་དུ་ཆགས་ཡོད་པ་དང་།ཅུང་རྒྱང་རིང་ན་ཞི་ཨན་གྲོང་ཁྱེར་གྱི་ཏཱ་ཡན་མཆོད་རྟེན་དང་དབྱིབས་གཟུགས་འདྲ་བའི་མཆོད་རྟེན་སེར་བོ་ཞིག་ལྷང་ངེར་བརྗིད་འདུགལོ་ངོ་ཆིག་སྟོང་སུམ་བརྒྱའི་སྔོན་ལ།ཐང་རྒྱལ་རབས་ཀྱི་སྡེ་སྣོད་གསུམ་པ་ཞན་ཙང་ཞེས་པ་དེ་རྒྱལ་ས་ཁྲང་ཨན་ནས་ལྐོག་ཏུ་ལམ་ལ་ཆས་ཏེ་བཤུལ་རིང་ལམ་གྱི་ངལ་དུབ་དང་ལྟོགས་སྐོམ་གྱི་སྡུག་བསྔལ་སོགས་དཔག་ཏུ་མེད་པ་མྱངས་ནས་མི་རྐྱང་རྟ་རྐྱང་དུ་གནས་འདིར་འབྱོར་ཞིང་།གནས་འདི་ནས་ལམ་སྣེ་འཁྲིད་མཁན་ཧོར་བ་ཞིག་དང་ནུབ་ལྗོངས་སུ་འགྲིམས་མྱོང་བའི་རྟ་ཕོ་ལོ་ལོན་ཞིག་དང་ཕྲད་དེ་དེ་གཉིས་ཀའི་སྡོངས་གྲོགས་ལ་བརྟེན་ནས་གཡུས་མོན་འགག་སྒོ་བརྒྱུད་དེ་ཀོ་ཁྲང་དུ་འབྱོར་ཞིང་།དེ་ནས་ནུབ་ཡུལ་བསྐོར་ཏེ་ཁ་ལྷོ་རུ་དཀྱོགས་ནས་རྒྱ་གར་འཕགས་པའི་ཡུལ་དུ་བརྟོལ་ཅིང་།ལོ་ངོ་དུ་མར་ཐེག་ཆེན་གྱི་ཆོས་ལ་སློབ་གཉེར་ཕུ་ཐག་ཆོད་པ་གནང་རྗེས་བཀའ་སྡེ་སྣོད་མང་བོ་གདན་དྲངས་ཏེ་ཕྱིར་རྒྱལ་ས་ཁྲང་ཨན་དུ་ལོག་རྗེས་ནང་བའི་སྡེ་སྣོད་དེ་དག་ཡིག་བསྒྱུར་གནང་བ་དང་།དེའི་ཞོར་དུ་རྒྱ་བརྒྱུད་ནང་བསྟན་ལ་དག་ཐེར་གནང་བའི་མཛད་རྗེས་རླབས་པོ་ཆེ་བསྐྲུན་མྱོང་བ་རེད།